Aanklaer vas vir bedrog(Argieffoto) ŉ Aanklaer van Durban is self agter tralies nadat sy vir beweerde korrupsie in hegtenis geneem is. Kapt. Simphiwe Mhlongo, woordvoerder van die Valke, het gesê die eenheid het die 39-jarige staatsaanklaer Woensdag by die Durbanse landdroshof in hegtenis geneem. “Die aanklaer het glo kontant van die klaer geëis om ŉ saak van winkeldiefstal teen ŉ minderjarige af te water. Die voorval is by die Valke aangemeld, wat blitsig ŉ operasie van stapel gestuur het,” het Mhlongo gesê. Die Valke het op die landdroshof toegeslaan en gesien hoe die verdagte kontant by die klaer ontvang. “Sy is dadelik in hegtenis geneem en aangekla van korrupsie.” Die aanklaer verskyn na verwagting later vandag (Donderdag) in die hof.